書陸放翁詩卷後
作者：林景熙
朝代：宋

paragraphs: 天寶詩人詩有史，杜鵑再拜淚如水。
龜堂一老旗鼓雄，勁氣往往摩其壘。
輕裘駿馬成都花，冰甌雪椀建溪茶。
承平麾節半海宇，歸來鏡曲盟鷗沙。
詩墨淋漓不負酒，但恨未飲月氏首。
床頭孤劍空有聲，坐看中原落人手。
青山一髮愁濛濛，干戈况滿天南東。
來孫却見九州同，家祭如何告乃翁。